Η καταγγελία της ΚΕΕΡΦΑ αναφέρει επίσης:

Ο 25χρονος μετανάστης βρισκόταν μαζί με έναν φίλο του μέσα σε παρκαρισμένο αμάξι όταν τον περικύκλωσαν 6-7 άντρες της ομάδας ΔΙΑΣ, τον ανάγκασαν να βγει έξω, του φόρεσαν χειροπέδες και άρχισαν να τον βαράνε με μίσος, με τη δικαιολογία ότι έχουν πληροφορία για κλοπή αυτοκινήτου στην περιοχή. Τον χτύπησαν στην κοιλιά και αφού έπεσε κάτω άρχισαν να τον κλωτσάνε στο κεφάλι με αποτέλεσμα να του ανοίξουν τη μύτη και να του μαυρίσουν το μάτι. Από τις φωνές κατέβηκε από το σπίτι άλλος συμπατριώτης τους ο οποίος διαβεβαίωσε τους αστυνομικούς ότι είναι ο ιδιοκτήτης του αμαξιού και ότι είχε δώσει τα κλειδιά στους δύο φίλους του. Παρ’ όλα αυτά οι αστυνομικοί συνέλαβαν αιμόφυρτο τον ARSLAN και τον κράτησαν όλη τη νύχτα στο αστυνομικό τμήμα βάζοντας σε κίνδυνο τη ζωή του. Την επόμενη μέρα στο αυτόφορο ο ARSLAN ανακάλυψε, με τη βοήθεια μεταφραστή, ότι οι αστυνομικοί τον κατηγόρησαν ότι έχει στην κατοχή του όπλα, γιατί όταν τον ρώτησαν αυτός απάντησε “ναι” χωρίς όμως να γνωρίζει ελληνικά. Έτσι οι αστυνομικοί τον έσπασαν στο ξύλο παρόλο που ούτε πάνω του ούτε στο αμάξι βρέθηκε κάποιο ενοχοποιητικό στοιχείο.

Αυτή η ρατσιστική αστυνομική επίθεση είναι πρόκληση για τα δημοκρατικά δικαιώματα όλων των εργαζόμενων και της νεολαίας της Νίκαιας. Θυμίζει τις ημέρες των χειρότερων ρατσιστικών πολιτικών της δεξιάς με τις επιχειρήσεις σκούπα του Δένδια και τον “Ξένιο Δία”, που μάντρωναν τους μετανάστες σε στρατόπεδα συγκέντρωσης και στα αστυνομικά τμήματα και την ίδια στιγμή έκανε πλάτες στη δολοφονική δράση της Χρυσής Αυγής.

Είναι υποκρισία της κυβέρνησης του ΣΥΡΙΖΑ να εξαγγέλλει ότι θα ψηφίσει στην Βουλή νέα “στρατηγική ένταξης” για τους μετανάστες και την ίδια στιγμή να αφήνει την αστυνομία να τους σαπίζει στο ξύλο.

Καλούμε τους εργαζόμενους, τη νεολαία, τα συνδικάτα, την Δημοτική Αρχή, την Αριστερά της πόλης μας να καταδικάσουν την ρατσιστική πρόκληση της Ομάδας ΔΙΑΣ, να απαιτήσουμε την τιμωρία των αστυνομικών που ξυλοκόπησαν τον μετανάστη και να απαιτήσουμε άσυλο, χαρτιά, στέγη, περίθαλψη για όλους.

Καλούμε στην εκδήλωση που διοργανώνει η ΚΕΕΡΦΑ την Κυριακή 17 Φλεβάρη στις 6.30μμ στο Δημαρχείο Νίκαιας με θέμα τη Δίκη της χρυσής Αυγής και την οργάνωση της παγκόσμιας ημέρας ενάντια στο ρατσισμό και το φασισμό στις 16 Μάρτη, με ομιλητές τον Κώστα Παπαδάκη από την Πολιτική Αγωγή στη δίκη της Χρυσής Αυγής, την Κατερίνα Θωίδου Δημοτική Σύμβουλο Νίκαιας και τον Κώστα Στάθη από την Ομοσπονδία Αλβανικών Συλλόγων.

Κίνηση Ενωμένοι Ενάντια στο Ρατσισμό και τη Φασιστική Απειλή Νίκαιας-Κορυδαλλού